b'\n_START_ARTICLE_\nMieczys\xc5\x82aw Limanowski\n_START_PARAGRAPH_\nMe\xc4\x8dislovas Limanovskis (lenk. Mieczys\xc5\x82aw Boles\xc5\x82aw Wincenty Limanowski; 1876\xc2\xa0m. sausio 6 d. Lvove\xc2\xa0\xe2\x80\x93 1948\xc2\xa0m. sausio 25 d. Torun\xc4\x97je)\xc2\xa0\xe2\x80\x93 labai plataus i\xc5\xa1silavinimo lenk\xc5\xb3 geologas, Vilniaus ir Torun\xc4\x97s universitet\xc5\xb3 profesorius, menininkas, re\xc5\xbeisierius, artistas ir literatas.\n_START_SECTION_\nT\xc4\x97vai\n_START_PARAGRAPH_\nIstoriko B. Limanovskio, socialist\xc5\xb3 veik\xc4\x97jo, senatoriaus, kilusio i\xc5\xa1 Lenkijos ir Lietuvos bajor\xc5\xb3, s\xc5\xabnus.\n_START_SECTION_\nMokslai ir teatras\n_START_PARAGRAPH_\nD\xc4\x97l t\xc4\x97vo politini\xc5\xb3 pa\xc5\xbei\xc5\xabr\xc5\xb3 buvo priverstas gyventi \xc5\xa0veicarijoje, kur \xc5\xbdenevoje, Tune, Ciuriche ir Pary\xc5\xbeiuje lank\xc4\x97 1885\xe2\x80\x931890\xc2\xa0m. pradines mokyklas._NEWLINE_1890\xc2\xa0m. gr\xc4\xaf\xc5\xbeo \xc4\xaf Lvov\xc4\x85. D\xc4\x97l sveikatos tur\xc4\x97jo nutraukti studijas Auk\xc5\xa1tojoje realin\xc4\x97je mokykloje ir 1899\xc2\xa0m. i\xc5\xa1va\xc5\xbeiuoti \xc4\xaf Zakopan\xc4\x99. Ten dirbo nam\xc5\xb3 mokytoju. Buvo garsaus dailininko S. I. Vitkievi\xc4\x8diaus, kurio t\xc4\x97vas S. Vitkevi\xc4\x8dius kil\xc4\x99s i\xc5\xa1 Lietuvos, priva\xc4\x8diu mokytoju._NEWLINE_1897\xc2\xa0m. su pagyrimu i\xc5\xa1laik\xc4\x97 egzaminus Auk\xc5\xa1tojoje realin\xc4\x97je mokykloje Lvove. 1897\xe2\x80\x931899\xc2\xa0m. studijavo Lvovo politechnikos institute in\xc5\xbeinerijos skyriuje, kur pas prof. Nedzvedsk\xc4\xaf (lenk. Nied\xc5\xbawiedzki) susidom\xc4\x97jo geologija. Toliau i\xc5\xa1va\xc5\xbeiavo \xc4\xaf Tatrus, kur 1899\xc2\xa0m. jam \xc4\xaf rankas pateko prof. Uhliga monografija apie Tatr\xc5\xb3 geologij\xc4\x85, jam leidusi galutinai apsispr\xc4\x99sti toliau studijuoti geologij\xc4\x85. I\xc5\xa1studijavo kaip savamokslis Tatrus ir \xc4\xafgijo didel\xc4\x97s patirties tektonikoje. I\xc5\xa1studijavo pats vis\xc4\x85 knyg\xc4\x85 ir i\xc5\xa1vaik\xc5\xa1\xc4\x8diojo Tatrus, rinko ten sistematin\xc4\x99 fosilij\xc5\xb3 ir uolien\xc5\xb3 kolekcij\xc4\x85. I\xc5\xa1 \xc5\xa1i\xc5\xb3 jo rinkini\xc5\xb3 v\xc4\x97liau buvo suformuota Tatr\xc5\xb3 muziejaus ekspozicija (Muzeum Tatrzanskie w Zakopanem)._NEWLINE_Zakopan\xc4\x97je rad\xc4\x97jo ra\xc5\xa1yti pirmuosius mokslo darbus ir taip pat apie Zakopan\xc4\x97s stili\xc5\xb3._NEWLINE_1903\xc2\xa0m. geologijos kongreso Vienoje metu ekskursijoje po Tatrus susipa\xc5\xbeino su mokslininku \xc5\xa1veicaru M. Lu\xc5\xbeonu ir susipa\xc5\xbeino su jo kaln\xc5\xb3 susidarymo teorija. Tapo tos teorijos \xc5\xa1alininku. Pas Lu\xc5\xbeon\xc4\x85 mok\xc4\x97si ir E. Pasendorferis. Toliau M. Limanovskis dirba Tatruose kol 1907\xc2\xa0m. i\xc5\xa1va\xc5\xbeiuoja \xc4\xaf Lozan\xc4\x85 pas M. Lu\xc5\xbeona ir dirba laboratorijoje, klauso paskait\xc5\xb3 universitete. Toliau nagrin\xc4\x97jo Tatr\xc5\xb3, Dinar\xc5\xb3 ir Sicilijos tektonikos problemas. Ten u\xc5\xbe tyrimus atliktus Sicilijoje 1908\xc2\xa0m. gavo daktaro laipsn\xc4\xaf._NEWLINE_Sugr\xc4\xaf\xc5\xbe\xc4\x99s 1908\xc2\xa0m. \xc4\xaf Lvov\xc4\x85 tur\xc4\x97jo savo skaitom\xc5\xb3 paskait\xc5\xb3 Lvovo universitete. Bendradarbiavo su Fizin\xc4\x97s geografijos komisija men\xc5\xb3 ir mokslo akademijoje, Dzieduszycki\'\xc5\xb3 muziejuje Lvove ir Tatr\xc5\xb3 muziejuje Zakopan\xc4\x97je._NEWLINE_1915\xc2\xa0m. bir\xc5\xbeel\xc4\xaf Rusijos vald\xc5\xbeia i\xc5\xa1k\xc4\x97l\xc4\x97 visus austr\xc5\xb3 tarnautojus. M. Limanovskiui persik\xc4\x97lus \xc4\xaf Maskv\xc4\x85, dirbo Maskvoje Kult\xc5\xabros ir \xc5\xa1vietimo Komisijoje prie Lenk\xc5\xb3 nam\xc5\xb3. Kartu su J. Osterwa u\xc5\xbemezg\xc4\x97 ry\xc5\xa1\xc4\xaf su garsiu Rusijos re\xc5\xbeisieriumi ir teatro reformatoriumi K. Stanislavskiu. B\xc5\xabdamas Maskvoje surado artim\xc5\xb3 ry\xc5\xa1i\xc5\xb3 su Lenk\xc5\xb3 Teatru ir Maskvos lenkais, lenk\xc5\xb3 laikra\xc5\xa1\xc4\x8diuose ra\xc5\xa1\xc4\x97 teatro recenzijas._NEWLINE_1917\xc2\xa0m. pastato savo pirm\xc4\x85 spektakl\xc4\xaf\xc2\xa0\xe2\x80\x93 misterij\xc4\x85._NEWLINE_1918\xc2\xa0m. gruod\xc4\xaf sugr\xc4\xaf\xc5\xbeo \xc4\xaf Lenkij\xc4\x85 ir apsigyveno Var\xc5\xa1uvoje. \xc4\xaek\xc5\xabr\xc4\x97 ir vadovavo teatro Lenk\xc5\xb3 meno ir teatro studijai (I Polskie Studio Sztuki i Teatru), skait\xc4\x97 paskaitas Var\xc5\xa1uvos dramos mokykloje, o 1919\xc2\xa0m. ruden\xc4\xaf kartu su J. Osterva \xc4\xafk\xc5\xabr\xc4\x97 (ir 1919\xe2\x80\x931927\xc2\xa0m. vadovavo) pirm\xc4\x85j\xc4\xaf Lenkijoje eksperimentin\xc4\xaf teatr\xc4\x85 \xe2\x80\x9eReduta\xe2\x80\x9c._NEWLINE_1919\xc2\xa0m. prad\xc4\x97jo dirbti Geologijos institute Var\xc5\xa1uvoje. Jo siun\xc4\x8diamas vykd\xc4\x97 Pomeranijos geologinius tyrimus, kurdamas Lenkijos kvartero nuos\xc4\x97d\xc5\xb3 stratigrafijos pamatus. Taip pat dirbo ties bendraisiais Lenkijos tektonikos klausimais. 1921\xe2\x80\x931922\xc2\xa0m. dirbo geologu Var\xc5\xa1uvoje.\n_START_SECTION_\nVilniuje\n_START_PARAGRAPH_\n1920\xc2\xa0m. kovo 3 d. \xc4\xaf naujai steigiam\xc4\x85 Stepono Batoro universiteto Fizin\xc4\x97s geografijos katedr\xc4\x85 buvo kvie\xc4\x8diamas \xc4\xaf Vilni\xc5\xb3 \xc4\xaf katedros ved\xc4\x97jo viet\xc4\x85 J. Smolenskis, ta\xc4\x8diau neatvyko. Ta\xc4\x8diau d\xc4\x97l Lenkijos\xe2\x80\x93soviet\xc5\xb3 karo katedros steigimo reikalai u\xc5\xbestrigo._NEWLINE_1925\xc2\xa0m. Stepono Batoro universitete v\xc4\x97l imtasi kurti Fizin\xc4\x97s geografijos katedr\xc4\x85, kuriai nuo 1926 m. sutiko vadovauti M. Limanovskis iki pat jos u\xc5\xbedarymo 1939\xc2\xa0m. gruod\xc5\xbeio 15 d. Taip pat nuo 1933 iki 1936\xc2\xa0m. M. Limanovskis, susirgus ir pasitraukus B. Rydzevskiui buvo Geologin\xc4\x97s katedros, o mirus P. Radzi\xc5\xa1evskiui 1933 iki 1934\xc2\xa0m. ir Mineralogijos katedros ved\xc4\x97ju._NEWLINE_Antr\xc4\x85j\xc4\xaf pasaulin\xc4\xaf kar\xc4\x85 praleido Vilniuje.\n_START_SECTION_\nGeologiniai tyrin\xc4\x97jimai\n_START_PARAGRAPH_\nM. Limanovskis dom\xc4\x97josi geologijos, fizin\xc4\x97s geografijos, morfologijos, tipologijos, antropogeografijos ir ekonomin\xc4\x97s geografijos klausimais. Kvartero geologijos ir geomorfologijos darbai liet\xc4\x97 buvusios LDK \xc5\xbeemes. Jis teig\xc4\x97, kad Neris atsitraukiant paskutiniojo apled\xc4\x97jimo ledynams tek\xc4\x97jo \xc4\xaf pietus dabartiniu Vok\xc4\x97s sl\xc4\x97niu ir pla\xc4\x8diai i\xc5\xa1siliejo Pietry\xc4\x8di\xc5\xb3 Lietuvos sm\xc4\x97l\xc4\x97toje lygumoje. Tai v\xc4\x97liau patvirtino jo asistent\xc4\x97s Olimpijos Svianievi\xc4\x8diovos tyrimai. Kvartero stratigrafijai vienas pirm\xc5\xb3j\xc5\xb3 panaudojo indeksacij\xc4\x85._NEWLINE_Kadangi Vilniuje nebuvo atskiro geograf\xc5\xb3 s\xc4\x85jungos skyriaus, katedros darbuotojai bendradarbiavo su kit\xc5\xb3 miest\xc5\xb3 mokslo \xc4\xafstaigomis, su prane\xc5\xa1imais vykdavo \xc4\xaf konferencijas. 1931\xc2\xa0m. M. Limanovskis dalyvavo geograf\xc5\xb3 s\xc4\x85jungos kongrese Gdynje._NEWLINE_1940\xe2\x80\x931941\xc2\xa0m. tyrin\xc4\x97jo Gedimino kaln\xc4\x85 Vilniuje._NEWLINE_Taip pat buvo Ryt\xc5\xb3 Europos mokslini\xc5\xb3 tyrim\xc5\xb3 instituto Fizin\xc4\x97s geografijos skyriaus ved\xc4\x97jas.\n_START_SECTION_\nTeatras\n_START_PARAGRAPH_\nM. Limanovskio veikla Vilniuje neapsiribojo vien mokslu. Jis daug energijos skyr\xc4\x97 teatrui \xe2\x80\x9eReduta\xe2\x80\x9c, kuris 1925\xc2\xa0m. persik\xc4\x97l\xc4\x97 \xc4\xaf Vilni\xc5\xb3 ir \xc4\xafsik\xc5\xabr\xc4\x97 teatro pastate J. Basanavi\xc4\x8diaus gatv\xc4\x97je. Kaip k\xc5\xabr\xc4\x97jas ir \xc4\xafkv\xc4\x97pejas bendradarbiavo su J. Osterwa, kuris j\xc4\xaf yra pavadin\xc4\x99s \xe2\x80\x9eRedutos\xe2\x80\x9c kv\xc4\x97pavimu. O Leono \xc5\xa0ilerio teigimu, M. Limanovskis mok\xc4\x97jo ka\xc5\xbekokiu keistu, gal kiek juokingu, bet tik jam \xc5\xbeinomu b\xc5\xabdu, net pa\xc4\x8diuose bailiausiuose aktoriuose \xc4\xaf\xc5\xbeiebti entuziazmo ugn\xc4\xaf. S. Jara\xc4\x8das teig\xc4\x97, kad M. Limanovskis buvo apdovanotas vaiki\xc5\xa1ka intuicija, pajausdavo bet kok\xc4\xaf mel\xc4\x85 ar rutin\xc4\x85 scenoje. Diskutuodamas ir skatindamas aktori\xc5\xb3 vaizduot\xc4\x99, duodavo pavyzd\xc5\xbei\xc5\xb3 i\xc5\xa1 geologijos._NEWLINE_\xe2\x80\x9eRedutai\xe2\x80\x9c v\xc4\x97l persik\xc4\x97lus \xc4\xaf Var\xc5\xa1uv\xc4\x85, liko Vilniuje, kur susirasdavo kitos veiklos, kaip pavyzd\xc5\xbeiui, student\xc5\xb3 dramos b\xc5\xabrel\xc4\xaf. Su juo stat\xc4\x97 A. Mickevi\xc4\x8diaus "V\xc4\x97lines", misterij\xc4\x85 apie \xc5\xa1v. Jurg\xc4\xaf. Ra\xc5\xa1\xc4\x97 teatro recenzijas laikra\xc5\xa1tyje \xe2\x80\x9e\xc5\xbdodis\xe2\x80\x9c (lenk. S\xc5\x82owo)._NEWLINE_Vilnius ir jo aplinka M. Limanovskiui tur\xc4\x97jo did\xc5\xbeiul\xc4\x97s reik\xc5\xa1m\xc4\x97s k\xc5\xabrybiniam pol\xc4\x97kiui._NEWLINE_Dom\xc4\x97josi Vilniaus istorija ir kult\xc5\xabra. 1931\xc2\xa0m. kataliki\xc5\xa1kame \xc5\xbeurnale \xe2\x80\x9eTarnyboje\xe2\x80\x9c (W S\xc5\x82u\xc5\xbcbie) publikavo straipsnel\xc4\xaf ar impresij\xc4\x85 apie Bernardin\xc5\xb3 ba\xc5\xbeny\xc4\x8dios Aprei\xc5\xa1kimo paveiksl\xc4\x85, band\xc4\x97 j\xc4\xaf susieti su A. Mickevi\xc4\x8diaus dvasiniu atsivertimu.\n_START_SECTION_\nVilniaus \xc4\xaf\xc5\xbeymyb\xc4\x97\n_START_PARAGRAPH_\nM. Limanovskis pamin\xc4\x97tas J. Mackievi\xc4\x8diaus \xe2\x80\x9eVilniaus detektyviniame romane\xe2\x80\x9c.\n_START_SECTION_\nTorun\xc4\x97je\n_START_PARAGRAPH_\nPo Antrojo pasaulinio karo, nuo 1945\xc2\xa0m. kaip geografijos profesorius d\xc4\x97st\xc4\x97 Torun\xc4\x97s universitete. Ten visam laikui apleido teatrin\xc4\x99 veikl\xc4\x85. Palaidotas Torun\xc4\x97s kapin\xc4\x97se.'